open-index/open-wikipedia-markdown huggingface dataset:
சகுந்தலா இரயில்வே

**சகுந்தலா இரயில்வே** (Shakuntala Railway),  இந்தியாவில் தனியார் துறையில் செயல்படும் ஒரே இரயில்வே நிறுவனம் ஆகும். இது இரண்டறை அடி  குற்றகலப் பாதை கொண்ட இருப்புப்பாதை ஆகும். விதர்பா பகுதியில் விளையும் பருத்திப் பஞ்சை, பம்பாய் துறைமுகம் கொண்டு செல்வதற்காக  சகுந்தலா இரயில்வே நிறுவனம் 1903ல் ஆங்கிலேயர்களால் துவக்கப்பட்டது.   மத்திய இந்தியாவின் மகாராஷ்டிரா மாநிலத்தின் விதர்பா பகுதியின் யவத்மாள் தொடருந்து நிலையத்திலிருந்து, ஆச்சால்பூர்  வழியாக பம்பாய்க்கு அருகில் உள்ள முர்தாஜாபூர் தொடருந்து நிலையம் வரை இயங்குகிறது.  

## வரலாறு
பிரித்தானிய இந்தியாவில் கில்லிக், நிக்சன் கம்பெனியினரால் 1903ஆம் ஆண்டில் சகுந்தலா இரயில்வே 1903ஆம் ஆண்டில், இரண்டரை அடி (762 மிமீ) குற்றகலப் பாதை கொண்ட இருப்புப்பாதை 112 கி மீ தொலைவிற்கு நிறுவப்பட்டது. விதர்பா பகுதியில் விளையும் பருத்தியை பம்பாய் துறைமுகம் அருகில் உள்ள முர்தாஜாபூர் தொடருந்து நிலையத்திற்கு  கொண்டு செல்வதற்காக சகுந்தலா இரயில்வே நிறுவப்பட்டது.  

இந்திய விடுதலைக்குப் பின்னர் 1952ஆம் ஆண்டில்,  தனியார் துறையில் செயல்பட்டுக் கொண்டிருந்த ஐம்பதிற்கும் மேற்பட்ட இரயில்வே நிறுவனங்கள் அரசுடமையாக்கப்பட்டு இந்திய இரயில்வேயுடன் இணைக்கப்பட்ட போது சகுந்தலா இரயில்வே நிறுவனம் தொடர்ந்து தனியார் துறையிடமே இருந்தது. 
70 ஆண்டுகளாக நீராவி இயந்திரத்தால் ஓடிக்கொண்டிருந்த தொடருந்துகள், ஏப்ரல், 1994 முதல் டீசல் இயந்திரம் மூலம் இன்று பயணிகள் தொடருந்தாக இயங்குகிறது.  

தற்போது  இந்திய இரயில்வே  சகுந்தலா இரயில்வே நிறுவனத்தின் இருப்புப்பாதை பயன்படுத்திக் கொள்வதற்காக, சகுந்தலா இரயில்வே நிறுவனத்திற்கு ஆண்டுதோறும் ரூபாய் 1.2 கோடி உரிமைத் தொகையாக  (Royalty) வழங்கி வருகிறது.

சகுந்தலா இரயில்வேயை அகலப் பாதையாக மாற்ற,  இந்திய அரசு 2016ல் அறிவித்துள்ளது. 

## மேற்கோள்கள்

## வெளி இணைப்புகள்
*British Company Still Gets Royalty For Shakuntala Railway - காணொளிக் காட்சி

பகுப்பு:இரும்புப் பாதைகள்
3,5-டைநைட்ரோசாலிசிலிக் அமிலம்

**3,5-டைநைட்ரோசாலிசிலிக் அமிலம்** *(3,5-Dinitrosalicylic acid)* என்பது C7H4N2O7 என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மம் ஆகும். ஐயுபிஏசி பெயரிடு முறையில் இச்சேர்மத்தை 2-ஐதராக்சி-3,5-டைநைட்ரோபென்சாயிக் அமிலம் என்று அழைக்கின்றனர். அரோமாட்டிக் சேர்மமான இச்சேர்மம் ஒடுக்கும் சர்க்கரைகளுடனும் பிற ஒடுக்கும் மூலக்கூறுகளுடனுன் வினைபுரிந்து 3-அமினோ-5-நைட்ரோசாலிசிலிக் அமிலம் உருவாகிறது. 540 நானோமீட்டரில் இவ்வமிலம் வலிமையாக ஒளியை ஈர்க்கிறது. முதலில் சிறுநீரில் உள்ள ஒடுக்கும் பொருட்களைக் கண்டறிவதற்காக அறிமுகப்படுத்தப்பட்ட இம்முறை இப்பொழுது பரவலாக இரத்தத்திலுள்ள கார்போவைதரேட்டு அளவைக் கண்டறியவும் பயன்படுத்தப்படுகிறது. ஆல்பா-அமைலேசுகளை மதிப்பிடவும் 3,5-டைநைட்ரோசாலிசிலிக் அமிலம் பிரதானமாகப் பயன்படுகிறது. எனினும்,  டைநைட்ரோசாலிசிலிக் அமிலத்திற்கென குறிப்பிடத்தகுந்த தனித்திறன் ஏதுமில்லாததால் நொதிகள் சார்ந்த முறைகள் பரிந்துரைக்கப்படுகின்றன.
  
## தயாரிப்பு முறை
சாலிசிலிக் அமிலத்தை நைட்ரோயேற்றம் செய்வதன் மூலம் 3,5-டைநைட்ரோசாலிசிலிக் அமிலம் தயாரிக்க முடியும்.

## மேற்கோள்கள்

பகுப்பு:நைட்ரோபென்சீன்கள்
பகுப்பு:சாலிசிலிக் அமிலங்கள்
3-குளோரோபுரோப்பைல் ஆக்டைல் சல்பாக்சைடு

**3-குளோரோபுரோப்பைல் ஆக்டைல் சல்பாக்சைடு** *(3-Chloropropyl octyl sulfoxide)* என்பது C11H23ClOS என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மம் ஆகும். இச்சேர்மம் உயர் நச்சுத்தன்மை கொண்டது ஆகும். சுவாசிக்க நேர்ந்தாலோ, ஊசி மூலம் உட்செலுத்தப்பட்டாலோ அல்லது தோலில் பட நேர்ந்தாலோ காயம் அல்லது மரணம் சம்பவிக்க வாய்ப்பு உண்டாகிறது.
 
## மேற்கோள்கள்

பகுப்பு:சல்பாக்சைடுகள்
உத்தாலக ஆருணி

**ஆருணி** (Aruni)  (கிமு எட்டாம் நூற்றாண்டு), இந்து தொன்மவியலில் பிற்கால வேதகாலத்தில் வாழ்ந்த ரிஷியான இவரை **உத்தாலகர்** அல்லது **உத்தாலக ஆருணி** என்றும் அழைப்பர்.

உத்தாலக ஆருணியின் மகன்  சுவேதகேது  அவரது சீடருமாகவும் அறியப்படுகிறார்.

வேத கால சமஸ்கிருத உபநிடதங்களில், குறிப்பாக பிரகதாரண்யக உபநிடதம் மற்றும் சாந்தோக்கிய உபநிடதங்களில் மகரிஷி ஆருணி பிரம்ம வித்தையை கற்பிக்கும் குருவாக குறிபிடப்படுகிறார்.

இப்புகழ் பெற்ற வேதகால குரு ஆருணி, கௌதம புத்தருக்கு இரண்டு நூற்றாண்டுகளுக்கு முன்னர் வாழ்ந்தவர். ஆருணியின் புகழ் பெற்ற சில சீடர்களில் யாக்யவல்க்கியர் மற்றும்  சுவேதகேது ஆவர். ஆருணியும், யாக்யவல்க்கியரும் இந்து சமய  உபநிடத ஆசிரியர்களாக பெரும்பான்மையாக அறியப்படுகிறார்கள்.

டெல் அவீவ் பல்கலைக்கழகப் பேராசிரியர் பென் – அமி ஸ்கார்ப்ஸ்டின், பதிவு செய்யப்பட்ட தத்துவ வரலாற்றில், உத்தாலக ஆருணியும்  பண்டைய தத்துவ ஆசிரியர்களில்  ஒருவராக அறியப்படுகிறார் எனக் குறிப்பிடுகிறார். உத்தாலக ஆருணி தன் மகனும், சீடனுமான சுவேதகேதுவிடம், எதை  அறிந்தால் அனைத்தையும் அறிந்ததாக கொள்ள முடியும் எனக் கேள்வி எழுப்பி, பிரம்மம் மற்றும் ஆத்மா தத்துவங்களை உபதேசம் செய்து அத்வைத தத்துவத்தை நிலைநாட்டுகிறார்.

## இதனையும் காண்க
* யாக்யவல்க்கியர்  
* நசிகேதன்
* சுவேதகேது
* ஜனகன்

## மேற்கோள்கள்

## வெளி இணைப்புகள்
*Swami Krishnananda.org
*A History of Pre-Buddhistic Indian Philosophy By Benimadhab Barua
*Encyclopaedia of the Hindu world By Gaṅgā Rām Garg

பகுப்பு:முனிவர்கள்

பகுப்பு:இந்து தொன்மவியல் மாந்தர்
வேல ராமமூர்த்தி

**வேல ராமமூர்த்தி** (*Vela Ramamoorthy*) இந்தியாவின் தமிழ்நாட்டைச் சேர்ந்த ஓர் எழுத்தாளர் மற்றும் நடிகராவார்.  தமிழ் மொழியில் எடுக்கப்படும் திரைப்படங்களில் அவ்வப்போது தோன்றி நடித்துவருகிறார்.

## தொழில்
புதுமுக வகுப்பு வரை கல்வி பயின்ற வேல ராமமூர்த்தி இந்திய இராணுவத்தில் சேர்ந்து ஐந்து ஆண்டுகள் பணிபுரிந்தார். பின்னர் இவர் அஞ்சல் நிலையத்தில் பணிபுரிய அனுப்பப்பட்டார். ராமமூர்த்தி ஓர் எழுத்தாளர் என்பதால் இவரைச் சந்திக்க அஞ்சல் அலுவலகத்திற்கு பலர் வந்து செல்வார்கள். நான் என் சம்பளத்தில் பாதியை தேநீர் கடைகளில் செலவிடுகிறேன்  என்று புதிய தலைமுறை தமிழ் பத்திரிகைக்கு அளித்த பேட்டியில் வேல ராமமூர்த்தி நினைவு கூர்ந்த நிகழ்விலிருந்து அன்னாரின் நட்பு வட்டாரத்தை உணர முடியும். குற்றப்பரம்பரை, குருதி ஆட்டம், பட்டத்து யானை உள்ளிட்ட புகழ்பெற்ற தமிழ் நாவல்களை இவர் எழுதியுள்ளார். மேலும் சமகாலத்தின் முன்னணி தமிழ் கதை எழுத்தாளர்களில் ஒருவராகவும் வேல ராமமூர்த்தி கருதப்படுகிறார்.   
பாரதிராஜா மற்றும் இயக்குநர் பாலா ஆகியோருக்கிடையே குற்ற பரம்பரை கதையை திரைப்படமாக்குவது தொடர்பான வழக்கில் தொடர்புடையவர் ஆகிறார். குற்றப்பரம்பரை வரலாற்றின் காலகட்டத்தை திரையில் கொண்டுவரும் பெரிய சவாலை  பாலாவுக்காக திரைக்கதையாக இவர் எழுதிக்கொண்டிருக்கிறார்.  வேலராமமூர்த்தி எழுதிய சிறுகதைகள் தொகுக்கப்பட்டு வேல ராமமூர்த்தி கதைகள் என வெளியிடப்பட்டுள்ளது.
 
சேதுபதி, கிடாரி  போன்ற திரைப்படங்களில் நடித்து எழுத்தாளரும் நடிகருமான வேல ராமமூர்த்தி எதிர்மறை வேடங்களிலும் சிறந்தவராக ஈர்க்கப்பட்டார். 
கொம்பன், ரஜினி முருகன் , அப்பா, எய்தவன், வனமகன்,  தொண்டன் மற்றும் அறம்  போன்ற பிரபலமான திரைப்படங்களில் வித்தியாசமான கதாபாத்திரங்களில் வேல ராமமூர்த்தி நடித்துள்ளார். 
ஸ்கெட்ச், என்னை நோக்கி பாயும்  தோட்டா, என்.ஜி.கே போன்ற இவர் நடித்த திரைப்படங்களின் வரிசை   சுவாரசியமான வரிசையாகும்.

அண்ணாத்த என்ற ரஜினிகாந்த் நடித்த திரைப்படத்திலும் வேல ராமமூர்த்தி நடித்துள்ளார்.

### குற்றப்பரம்பரை

## திரைப்படங்களின் பட்டியல்
 
## மேற்கோள்கள்

## வெளி இணைப்புகள்
* 

பகுப்பு:வாழும் மக்கள்
பகுப்பு:இராமநாதபுரம் மாவட்ட மக்கள்
பகுப்பு:தமிழ் எழுத்தாளர்கள்
பகுப்பு:தமிழ்த் திரைப்பட நடிகர்கள்
பகுப்பு:தமிழ் நடிகர்கள்
நுண்ணுயிர் காப்புக்கூடு

**நுண்ணுயிர் காப்புக்கூடு** (Microbial Cyst) என்பது நுண்ணுயிரிகள் ஓய்வெடுத்தல் அல்லது செயல்படா நிலையின் ஒரு கட்டமாகும். வழக்கமாக பாக்டீரியங்கள், ஓருயிர்ம உயிரினங்கள், அரிதாக முதுகெலும்பிலிகள் போன்ற உயிரினங்கள் சாதகமற்ற சுற்றுப்புற சூழ்நிலைகளில் இருந்து தங்களபு்ை பாதுகாத்துக்கொண்டு உயிர் வாழ இந்தக் காப்புக்கூடு உதவுகிறது. இந்நிகழ்வின் போது உயிரினத்தின் இயங்குநிலை முற்றிலும் நிறுத்தப்பட்டு உயிரணுக்களின் வளர்சிதைமாற்ற செயல்முறைகள் மெதுவாக குறைந்து, உணவூட்டம் மற்றும் இயக்கம் போன்ற அனைத்து செயல்களும் நிறுத்தப்படுகின்றன.

இக்காப்புக்கூடு உருவாக்கம் நுண்ணுயிரியை மற்றொரு இடத்திற்கோ அல்லது அதிக சாதகமான சூழலுக்கோ புறக்காரணிகள் மூலம் (காற்று, நீர்) எளிதில் எடுத்துச் செல்லப்படுகிறது. பின்னர் நுண்ணுயிரியின் வளர்ச்சிக்கும் உயிர்வாழ்தலுக்கும் சாதகமான சூழல் திரும்பியவுடன் அல்லது அச்சூழலை அடைந்தவுடன் காப்புக்கூடு உடைகிறது. இச்செயல்முறைக்கு காப்புக்கூடு நீக்கம் (excystation) என அழைக்கப்படுகிறது. பின்னர் நுண்ணுயிரி இயல்பான வாழ்க்கை முறைக்குத் திரும்புகிறது.

## காரணிகள்
சாதகமற்ற சூழ்நிலைகள் என்பன
:*போதிய ஊட்டச்சத்து அல்லது பிராண வாயு இல்லாமை
:*மிகக் கடுமையான வெப்பநிலை
:*ஈரப்பதக் குறைவு மற்றும்
:*நச்சு வேதியப் பொருட்கள்
இவை அனைத்தும் நுண்ணுயிரிகளின் வளர்ச்சிக்கு உதவாது . ஆகையால் காப்புக்கூடு உருவாவதை மேற்கண்ட காரணிகள் தூண்டுகின்றன.

## பல்வேறு உயிரினங்களில் காப்புக்கூடு உருவாக்கம்
### பாக்டீரியத்தில்
பாக்டீரியாவில் (உதாரணமாக, அசிட்டோபாக்டர் sp.), செல் சுவரில் ஏற்படும் மாற்றங்களால் காப்புக் கூடுருவாக்கம் ஏற்படுகிறது. அணுக்குழைமம் (சைட்டோபிளாசம்) சுருங்கி, செல் சுவர் தடிப்புருகிறது. பாக்டீரிய காப்புக்கூடுகள் அவற்றின்  
அகவித்தத்தம் (endospores) உருவாக்க விதம், சாதகமற்ற சூழலை தாங்கும் சக்தி போன்றவற்றிலிருந்து வேறுபடுகிறது.
அகவித்தமானது காப்புக்கூடுகளை விட அதிக எதிர்ப்புச் சக்தியைக் கொண்டுள்ளன.

## மேற்கோள்கள்

பகுப்பு:நுண்ணுயிரியல்
பகுப்பு:துப்புரவு முடிந்த புதுக்கோட்டை மாவட்ட ஆசிரியர்கள் தொடங்கிய கட்டுரைகள்
சுவேதகேது

**சுவேதகேது** (Shvetaketu), வேத கால ரிஷியும், உத்தாலக ஆருணியின் மகனும், சீடரும் ஆவார். இருள் எனும் அறியாமையிலிருந்து (அசத்-நிலையாமை), வெளிச்சம் எனும் நிலையான சத்திய நிலையை அடைய ஒவ்வொரு ஜீவாத்மாவும் பிரம்ம வித்தையை குரு மூலம் உணர்ந்து கொள்ள வேண்டும் என உண்மையை உலகிற்கு உணர்த்தியவர்.

## உபநிடதங்களில்
சுவேதகேதுவின் பெயர் பிரகதாரண்யக உபநிடதத்தின் 6.2.1  முதல் 6.2.8 முடிய பகுதிகளிலும், சாந்தோக்கிய உபநிடதத்தின் ஆறாவது அத்தியாத்தில் குறிப்பிடப்படுகிறது.

### தத்துவமசி என்ற மகாவாக்கியம்
சாந்தோக்கிய உபநிடதத்தின் ஆறாம் அத்தியாயத்தில், உத்தாலக ஆருணி தனது மகனும், சீடனுமான சுவேதகேதுவிற்கு ஆத்மா அல்லது பிரம்ம தத்துவத்தை உபதேசிக்கும் போது,  *நீயே அதுவாக ([[பிரம்மம்|பிரம்மமாக]]) இருக்கிறாய்*  என்பதை உணர்த்த,  தத்துவமசி என்ற மகாவாக்கியத்திற்கு விளக்கும் அளிக்கிறார்.

## மகாபாரதத்தில்
சுவேதகேதுவின் முன்னிலையிலும், தன் தந்தை உத்தாலக ஆருணியின் முன்னிலையிலும், தனது தாயின் விருப்பமின்றி, வேறு ஒரு அந்தணர் தன் தாயைக் கைபிடித்துச் செல்கையில், அச்செயலை சுவேதகேது தடுத்து நிறுத்தி, இனி ஒரு பெண், ஒரு கணவருடன் மட்டுமே இறுதி வரை வாழ வேண்டும், ஒரு ஆடவனின் குழந்தைப் பேற்றிற்காக, வேறு ஆடவனின் மனைவியை கைப்பற்றக் கூடாது என விதி வகுத்தான்.

அஷ்டவக்கிரனும், சுவேதகேதுவும் ஜனகரின் வேள்வியில் கலந்து கொண்ட பின்னர், ஜனகரின் அரசவைக்குச் சென்று, வாதப் போரில் வந்தினை எனும் தர்க்கவாதியை வாதப் போரில் சுவேதகேதுவும், அஸ்டவக்கிரனும் வென்றனர்.

## இதனையும் காண்க
* யாக்யவல்க்கியர்  
* நசிகேதன்
* உத்தாலக ஆருணி
* ஜனகன்

## மேற்கோள்கள்
* 
* The Mahabharata of Krishna Dwaipayana Vyasa, by Kisari Mohan Ganguli Volume 1, location 5060
* S. Radhakrishnan, *[[The Principal Upanishads (book)|The Principal Upanishads]]*
* Sri Aurobindo, *The Upanishads* http://www.sriaurobindoashram.info/Contents.aspx?ParentCategoryName=_StaticContent/SriAurobindoAshram/-09%20E-Library/-01%20Works%20of%20Sri%20Aurobindo/-12_The%20Upanishad_Volume-12. Sri Aurobindo Ashram, Pondicherry. 1972.

பகுப்பு:முனிவர்கள்
பகுப்பு:இந்து தொன்மவியல் மாந்தர்
சாந்திகிரி

thumb
**சாந்திகிரி ஆசிரமம் (Santhigiri Ashram)** என்பது கேரளத்தின் திருவனந்தபுரம் மாவட்டத்தில் போத்தன்கோடு கிராமத்தில் அமைந்துள்ளது. இந்த ஆசிரமம் நவஜோதி ஸ்ரீ கருணாகர குரு என்பவரால் நிறுவப்பட்டது, இந்த ஆசிரமமானது இந்திய அரசால் சமூக மற்றும் அறிவியல் ஆராய்ச்சி நிறுவனமாக அங்கீகரிக்கப்பட்டுள்ளது.

கருணாகர குருவின் சீடர்கள், ஆசிரம வளாகத்தில் மக்ரானா பளிங்கால்  ஒரு வெள்ளை நிற தாமரைப் பூ வடிவத்தில் பர்னாசலை என்ற அழகிய நினைவுச்சின்னத்தை கட்டியுள்ளனர். இந்த தனித்துவமான கட்டமைப்பை கட்டி முடிக்க 10 ஆண்டுகள் ஆனது. இது 2010 ஆகஸ்ட் 13 ம் தேதி இந்தியாவின் சனாதிபதியான பிரதிபா தேவி பாடிலால் திறந்துவைக்கப்பட்டது அதன்பிறகு 2010 செப்டெம்பர் 12 அன்று பிரார்த்தனை மற்றும் வழிபாட்டிற்காக முறைப்படி திறக்கப்பட்டது. இது ஆன்மீக புனிதத்தலமாக மட்டுமல்லாமல், ஆசிரமத்தின் தாமரை பர்னசாலையானது திருவனந்தபுரத்தின் ஒரு முக்கிய இடமாக மாறியுள்ளது. 

## பார்வை
இந்த ஆசிரமமானது நவாஜோதி ஸ்ரீ கருணாகர குருவின் கொள்கையின்படி ஆன்மீக, சமூக, பொருளாதார, கலாச்சார அம்சங்களை உள்ளடக்கிய புத்துயிரூட்டப்பட்ட வாழ்க்கையை நிறைவேற்றுவதற்காக செயல்படுகிறது.   அவருடைய பார்வை மதச்சார்பற்ற ஆன்மீகத்தை வலியுறுத்துகிறது.

நவாஜோதி ஸ்ரீ கருணாகர குரு (பிறப்பு 1927, இறப்பு 1999) கேரளத்தின் ஆலப்புழை மாவட்டத்தில் உள்ள சந்திரூர் என்ற கிராமத்தில் ஒரு நடுத்தரக் குடும்பத்தில் பிறந்தவர். ஆன்மிகத் தேடலினால் வீட்டைவிட்டு வெளியேறியவர், பிரம்மத்தின் விருப்பப்படி இந்த உலக வாழ்வின் இருப்பை உணர்ந்தார். பிறகு சிறு ஓலைக் குடிசையில் சாந்திகிரி ஆசிரமத்தை நிறுவினார். அன்னதானம், ஆத்மபோதனை, மருத்துவ சேவை ஆகிய மூன்றும் ஆசிரமத்தின் முக்கியச் செயல்பாடுகளாக இருந்தன. இந்த உலகில் அனைத்து இடங்களிலும் நிறைந்திருக்கும் கருணை வடிவான பிரகாசமே இறைநிலை என்பதை உணர்ந்தார். அதையே பக்தர்களுக்கும் போதித்தார்.

இந்த ஆசிரமம்ஒரு பயிற்சி மையமாகவும் செயல்படுகிறது;மக்கள் ஆசிரமத்தில் தங்கியிருந்து, குருவின் போதனைகளை நிறைவேற்றுதல் போன்ற பணிகளில் ஈடுபட்டு வரிகின்றனர். 

## இடங்கள்
பொத்துக்கோடு முக்கிய மையமாக செயல்படுகிறது கூடுதலாக ஆசிரமத்தின் கிளைகள் இடுக்கி, எர்ணாகுளம், சந்திரூர், ஹரிப்பாடு, கொல்லம், கன்னியாகுமரி, கோட்டயம், மதுரை, திருச்சூர், பாலக்காடு, பத்தனம்திட்டா, கோழிக்கோடு, கண்ணூர், சுல்தான் பத்தேரி. ஆகிய இடங்களில் இயங்கி வருகின்றன. மேலும் கிளைகள் பெங்களூரிலும், புதுதில்லியிலும் கட்டப்பட்டு வருகின்றன. 

## செயல்பாடுகள்

### அன்னதானம்
குருவின் குறிக்கோள்களில் ஒன்று ஏழைகளுக்கு உணவளிப்பதாகும் இதனால் ஆசிரமத்தின் அனைத்து மையங்களிலும் பார்வையாளர்களுக்கு அன்னதானம் வழங்கப்படுகிறது.

### அத்துருஷ்வம்
*அத்துருஷ்வம்* அல்லது நோயாளிகளை கவனித்து அவர்களுக்கு துணைபுரிவது என்பது குருவின் நோக்கங்களில் ஒன்றாகும். இதனால் ஆசிரமத்தில்  ஆயுர்வேத மற்றும் சித்த மருத்துவ ஆராய்ச்சி மையங்கள், மருத்துவமனைகள், நலவாழ்வு முகாம்கள் s சமூக ஆய்வு மையங்கள் போன்றவை செயல்படுகின்றன..

### ஆத்மபோதனம்
குருவின் நோக்கங்களில் ஒன்று ஆத்மாபோதனம் என்னும் ஆன்மீக விழிப்புணர்வு ஆகும். இதன்படி ஆசிரமம்   மக்களின் அறியாமையை நீக்குதலில் கவனம் செலுத்துகிறது.
### பொருளாதார மேம்பாடு
புத்துயிரூட்டப்பட்ட வாழ்க்கைத் தரிசனத்தின் ஒரு பகுதியாக, ஆசிரமமானது பொருளாதார வளர்ச்சியை மையமாகக் கொண்டதாக, 
பெண்களது வர்த்தக திறமையை வளர்க்க ஆதரவு அளிக்கும் விதமாக  குடிசைத் தொழில் திட்டங்கள் போன்றவற்றுக்கு முக்கியத்துவம் அளிக்கிறது.

## மேற்கோள்கள்

பகுப்பு:திருவனந்தபுரம் மாவட்டத்தில் உள்ள இந்துக் கோயில்கள்
பகுப்பு:ஆசிரமங்கள்
பயலாலு

**பயலாலு** கர்நாடகா மாநிலத்திலுள்ள ராமநகரம் மாவட்டத்திலுள்ள ஒரு கிராமம் ஆகும். பெங்களூர்-மைசூர் நெடுஞ்சாலையில் பெங்களூர் நகரத்திலிருந்து ஒரு மணி நேர பயண தூரத்திலுள்ளது, 2011ல் இதன் மக்கள் தொகை 2300 ஆக இருந்தது என இந்திய மக்கள் தொகை கணக்கெடுப்பு கூறுகிறது.

## இந்திய தொலைதூர விண்வெளி வலைப் பின்னல்
இந்திய விண்வெளி ஆராய்ச்சி அமைப்பு (இஸ்ரோ) ஒரு தொலைதூர விண்வெளி வலைப் பின்னல் (DSN) மையத்தினை பையாலாலுவில் அமைத்திருக்கிறது.  பையாலாலுவின் அமைப்பு "சாசர்" வடிவிலிருப்பதால் ரேடியோ அதிர்வெண் தொந்தரவுகளை தடுக்கும் வண்ணமிருக்கிறது. இங்கு இருந்துதான் சந்திரயான்I பயணத்தினை ஆரம்பத்தில் கண்காணித்தனர்.

## குறிப்புகள்

பகுப்பு:இந்திய விண்வெளித் திட்டங்கள்
நக்சல்பாரி இயக்கம், இந்தியா

**நக்சல்பாரி இயக்கம்**, 1967 ஆம் ஆண்டு மே மாதம் 25 ஆம் நாள் இந்தியாவின்  மேற்கு வங்காள மாநிலத்தின் ஜல்பைகுரி கோட்டத்தில் உள்ள டார்ஜிலிங் மாவட்டத்தில் உள்ள நக்சல்பாரி என்ற கிராமத்தில், 25 மே 1967ஆம் ஆண்டில்  எட்டு பெண்கள்,  இரண்டு குழந்தைகள் உட்பட பதினோரு பேர்  காவல்துறையினரால் படுகொலை செய்யப்பட்டனர்.

அதைத் தொடர்ந்து கிளர்ந்தெழுந்த விவசாயிகளின் போராட்டம் **உழுபவனுக்கே நிலம் சொந்தம்**  என்ற முழக்கத்தை முன்வைத்து,
சாரு மசூம்தார் மற்றும் கானு சன்யால் ஆகியோர் தலைமையில் நக்சல்பாரி இயக்கம் பரவியது.

மேற்கு வங்காளத்தில் துவங்கிய நக்சல்பாரி இயக்கத்தின் தாக்கம் கேரளா,  ஆந்திரப் பிரதேசம், தெலுங்கானா மற்றும் தமிழ்நாட்டிலும்  பரவியது. இந்தியாவின் பல்வேறு மாநிலங்களில் இருந்த மார்க்சிஸ்ட் கம்யூனிஸ்ட் கட்சியைச் சேர்ந்தவர்கள்தான் முதலில் நக்சல்பாரி அரசியலுக்குள் ஈர்க்கப்பட்டனர்.

ஆயுதம் தாங்கிய போராட்டத்தின் மூலம் மக்கள் ஜனநாயகப் புரட்சியை நடத்தி இந்தியாவில் பொதுவுடமையை நிலைநாட்டுவதென்பதே தமது நோக்கம் என நக்ஸல்பாரி இயக்கத்தவர் அறிவித்துக்கொண்டனர். நடைமுறையிலிருக்கும் நாடாளுமன்ற ஜனநாயகத்தை ஏற்றுக்கொள்ளாத நக்சபாரி இயக்கத்தினர்,  **தேர்தல் பாதை, திருடர்** பாதை என்று விமர்சித்தனர்.

## நக்சல்பாரி இயக்கத்தில் பிளவு
நக்சல்பாரி இயக்கத்தின் ஒரு பிரிவினர் தேர்தல்களில் போட்டியிடுவதை ஏற்றுக்கொண்டவர்கள்,  சிபிஐ எம்எல் என்ற பெயரிலும், தேர்தலில் போட்டியிடுவதில்லை என்ற கொள்கையைக்கொண்ட பல்வேறு பிரிவுகள் மாவோயிஸ்ட்  என்ற பெயரிலும் இரண்டாக பிளவுபட்டு செயல்படுகின்றனர்.

## தமிழ்நாட்டில் நக்சல்பாரி இயக்கம்
மேற்கு வங்காளத்தில் 1967ல் நக்சல்பாரி போராட்டம் வெடித்தபோது, தமிழ்நாட்டில் கோவை மற்றும் தஞ்சைப் பகுதிகளில் மட்டுமே  தாக்கத்தை ஏற்படுத்தியது.

### நக்சல்பாரி இயக்கத்திற்கு  புத்துயிரூட்டிய  நெருக்கடி நிலை
இந்தியப் பிரதமர் இந்திராகாந்தி 25 சூன் 1975ல் அறிவித்த  நெருக்கடி நிலையால் தமிழ்நாட்டில் நக்ஸல்பாரி இயக்கும் புத்துயிர் பெற்று, வேலூர், தருமபுரி, கிருஷ்ணகிரி மாவட்டங்களைக் களமாகக்கொண்டு செயல்படத் தொடங்கியது.

### கீழ்வெண்மணி சம்பவத்தில் நக்ஸல்பாரிகள்
கூலி உயர்வு கேட்டதற்காக கீழவெண்மணி கிராமத்தில் படுகொலை செய்யப்பட்ட வேளாண் தொழிலாளர்களின் குடும்பங்களுக்கு நம்பிக்கையைத் தந்தவர்கள் நக்ஸல்பாரி இயக்கத்தினர்.

## நக்சல்பாரி இயக்கத்தின் வளர்ச்சி
நக்சல்பாரி இயக்கத்தின் வளர்ச்சியால் இந்தியாவில் குறிப்பாக  பிகார், ஜார்கண்ட், சத்தீஸ்கர், ஒரிசா, தெலங்கானா மற்றும் ஆந்திரப் பிரதேச மாநிலங்களில் நக்சலைட் - மாவோயிஸ்ட் போராளிகளால் அரசுக்கும், பொது மக்களுக்கும் பெரிதும் அச்சுறுத்தல்கள் ஏற்படும் பகுதிகளை சிவப்பு தாழ்வாரம் எனப்படுகிறது.

## இதனையும் காண்க
* நக்சல்பாரி கிராமம்
* சிவப்பு தாழ்வாரம்
* நக்சலைட் 
* மாவோயிஸ்ட்
* சிபிஐ எம்எல்
* கீழ்வெண்மணிப் படுகொலைகள்

## மேற்கோள்கள்


## வெளி இணைப்புகள்

* Naxalite Movement in India: The State's Response
*  Naxalite Movement in India
*   நக்சல் எழுச்சி --புரட்சியாக மலரத் தவறிய கலகம்

பகுப்பு:நக்சலைட்டுகள்
பகுப்பு:மாவோவியம்
4,4’-பைபீனால்

**4,4’-பைபீனால்** *(4,4'-Biphenol)* என்பது C12H10O2 என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மம் ஆகும். பைபீனைல் சேர்மத்தின் பீனாலிக் வழிப்பொருளாக இச்சேர்மம் கருதப்படுகிறது. தோலின் மீது பட நேர்ந்தால் எரிச்சலையும், கண்களில் எரிச்சலையும், சுவாசிக்க நேர்ந்தால் சுவாசப் பாதையையும் பாதிக்கின்ற நச்சுத்தன்மையை கொண்ட சேர்மமாக 4,4’-பைபீனால் காணப்படுகிறது. ஈத்திரோசன் தன்மையும் செல்நச்சுப் பண்பும் 4,4’-பைபீனாலின் தனிப்பண்புகளாகும். சிதைவு வினைக்கு உட்படுத்தும்போது கார்பனோராக்சைடு, கார்பனீராக்சைடு போன்ற தீங்கிழைக்கும் வாயுக்களாக மாற்றமைடைகிறது. வலிமையான ஆக்சிசனேற்றிகளுடன் இதை சேமித்து வைக்கக்கூடாது. 
 
## மேற்கோள்கள்

பகுப்பு:4-ஐதராக்சிபீனைல் சேர்மங்கள்
பகுப்பு:பைபீனைல்கள்
4-எத்தில்தொலூயீன்

**4-எத்தில்தொலூயீன்** *(4-Ethyltoluene)* என்பது CH3C6H4C2H5 என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மம் ஆகும். எத்தில்தொலூயீன் பெற்றுள்ள மூன்று மாற்றியன்களில் இச்சேர்மமும் ஒரு மாற்றியனாகும். 3-எத்தில்தொலூயீன், 2-எத்தில்தொலூயீன் என்பவை மற்ற இரண்டு மாற்றியன்களாகும். மூன்று மாற்றியன்களுமே நிறமற்ற நீர்மங்களாகும். இவை சிறப்புமிக்க சில பாலிசிடைரீன்கள் உற்பத்தியில் பயன்படுத்தப்படுகின்றன.

## தயாரிப்பும் பயன்களும்

தொலுயீனை எத்திலேற்றம் செய்து 4-எத்தில்தொலூயீன் தயாரிக்கப்படுகிறது. 

CH3C6H5 + C2H4 → CH3C6H4C2H5

அமில வினையூக்கிகளால் இவ்வினை நிகழ்த்தப்படும் போது 2-எத்தில்தொலூயீன், 3-எத்தில்தொலூயீன், 4-எத்தில்தொலூயீன் என்ற மூன்று மாற்றியன்களின் கலவை உருவாகிறது. சிறுமாற்றம் செய்யப்பட்ட சியோலைட்டு வினையூக்கியினால் வினை நிகழும்போது தெரிவுசெய்யப்பட்ட விளைபொருளாக 4-எத்தில்தொலூயீன் உருவாகிறது. 

4-எத்தில்தொலுயீனை, ஐதரசன் நீக்கம் செய்து 4-வினைல்தொலுயீன் தயாரிக்கப்படுகிறது. 

## மேற்கோள்கள்

பகுப்பு:அரோமாட்டிக் சேர்மங்கள்
4-ஐதராக்சிபீனைலசிட்டோன்

**4-ஐதராக்சிபீனைலசிட்டோன்** *(4-Hydroxyphenylacetone)* என்பது C9H10O2 என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மம் ஆகும். இச்சேர்மம் பீனைலசிட்டோனின் பாரா ஐதராக்சி வரிசை சேர்மத்தை ஒத்துள்ளது. மனித உடலின் ஆம்பெட்டமைன் (ஆல்பா மெத்தில்பீனெத்திலமீன்) வளர்சிதைமாற்றத்தில் செயல்படாத வளர்சிதைமாற்ற விளைபொருளாக இச்சேர்மம் காணப்படுகிறது. ஆம்பெட்டமைனின் வளர்சிதைமாற்றப் பொருளாக இது தோன்றும் போது செயல்படாத வளர்சிதை மாற்றப்பொருளான பீனைலசிட்டோனில் இருந்து 4-ஐதராக்சிபீனைலசிட்டோன் உற்பத்தி செய்யப்படுகிறது. 

## மேற்கோள்கள்

பகுப்பு:கீட்டோன்கள்
பகுப்பு:4-ஐதராக்சிபீனைல் சேர்மங்கள்
தைமால்ப்தாலெயின்

**தைமால்ப்தாலெயின்** *(Thymolphthalein)* என்பது C28H30O4 என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மம் ஆகும். அமில-கார (காரகாடித்தன்மை சுட்டெண்|pH) நிலைகாட்டியாக இது பயன்படுத்தப்படுகிறது. சுமார் 9.3-10.5 அளவுகளில் இது நிறமாற்றமடைகிறது. இவ்வலவுகளுக்கு கீழான நிலையில் இது நிறமற்றும் மேலான அளவுகளில் இது நீல நிறத்துடனும் உள்ளது. ஈரெதிர்மின் அயனியான நீலநிற தைமால்ப்தாலெயினின் மோலார் நீக்க குணகம் 595 நானோமீட்டரில் 38000 மீ−1 செ.மீ−1 ஆகும்  
மலமிளக்கியாகவும் தைமால்ப்தாலெயின் பயன்படுத்தப்படுகிறது .

## தயாரிப்பு
தைமாலுடன் தாலிக் நீரிலியைச் சேர்த்து பிரீடல் கிராப்டு ஆல்க்கைலேற்ற வினையின் வழியாக தைமால்ப்தாலெயின் தயாரிக்கப்படுகிறது.:

## மேற்கோள்கள்

பகுப்பு:பிஎச் காட்டிகள்
சதுர நடனம்

சதுர நடனம் *(Square dance)* என்பது நான்கு இணைகள் ( எட்டு நடன கலைஞர்கள் ) ஒரு சதுர அமைப்பில் இணைந்து, ஒரு பக்கத்திற்கு ஒரு இணையாக நின்று சதுர மையத்தை நோக்கி நகர்ந்து ஆடுவது ஆகும். இந்த வகையான சதுர நடனங்கள் முதன்முதலாக 16ம் நூற்றாண்டில் இங்கிலாந்தில் ஆவணமாக்கப்பட்டது. ஆனால் அந்த காலங்களிலேயே பிரான்ஸ் மற்றும் யுரோப்பாவிலும் பரவி இருந்தது.  முன்பாக இந்த சதுர நடனமானது வட அமெரிக்காவிலிருந்து யுரோப்பாவிற்கு புலம் பெயர்ந்தவர்களின் மூலமாக வந்து இந்த அளவிற்கு வளர்ந்துள்ளது.  சில நாடுகளின் சில பகுதிகளில் இந்த சதுர நடனமானது கிராமிய நடனமாகப் போற்றி பாதுகாக்கப்படுகிறது.  மேற்கத்திய அமெரிக்க நாடுகளின் சதுர நடனமே இன்று உலகம் முழுவதும் அறியப்படும் ஒன்றாகும்.  இதற்கு காரணமாக அமைவது 20-ஆம் நுற்றாண்டில் வந்து மிகவும் பிரபலமான கவ்பாய் -யுடன் இணைத்து நடைபெற வைத்ததே ஆகும். இந்த சதுர நடனமானது அமெரிக்க ஐக்கிய நாடுகளின் பத்தொன்பது மாநிலங்களில் அரசின் அங்கீகரிக்கப்பட்ட நடனமாக உள்ளது.  

இந்த சதுர நடனத்தின் நடன அசைவுகள் பல நாடுகளின் பல பாரம்பரிய நடனங்களின் அசைவு மற்றும் படஅமைப்புகளைச் சார்ந்துள்ளது.  அவைகளில் சில, ஆங்கில நாட்டுப்புற நடனம், காலடோனியம் மற்றும் சதுர நடன இசைத்தொகுப்பு.இது உலகிலுள்ள அனைவராலும் தொடர்ச்சியாக மேம்படுத்தப்பட்டும் அனைத்து வயதினரையும் கவரும் ஒரு நடனமாகும்.

பெரும்பாலான அமெரிக்க சதுர நடன அமைவுகள் யாவும், நடன கலைஞர்களின் அசைவுகளில் சில தொடர்ச்சியான அசைவுகள் அல்லது சில அசைவுகளின் தொகுப்பால் (நடன அசைவுப் பயிற்சியாளர்களின் தனித்துவத்துடன்) அமைக்கப்படுகிறது. நடன இசையில், நடன அமைப்பாளரின் ரசனை,   இசைக்கருவிகளின் ஒலிக்கேற்ப நடன அசைவுகள் அமைக்கப்படுகின்றன.  அவைகளில் சில இசைக்கோர்வையாகவோ, பாரம்பரிய நடன அமைப்புகளாகவோ இருக்கும்.  சில பாரம்பரிய சதுர நடனங்களில் நடன அமைப்பாளர் ஒரு சதுர நடன கலைஞராகவோ, இசை அமைப்பாளராகவோ இருப்பர். நவீன மேற்கத்திய சதுர நடனங்களில், நடன அமைப்பாளர் நடன மேடையிலேயே இருப்பர்.  அவ்வாறு இருந்து நடன அசைவுகளை அவ்வப்போதே அமைப்பர். நவீன காலங்களில், சதுர நடன கலைஞர்கள் அடிப்படையானச் சில அசைவுகளை மட்டுமே கற்றுக்கொள்கின்றனர். அவைகள் ஒவ்வொன்றிலும் நடன அசைவுத்தொகுப்புகள் அமைந்திருக்கும். ஆனால், அவைகள் வரிசைக்கிரமமாக அமைந்திருப்பதில்லை.

## மேற்கோள்

## வெளியிணைப்பு
* https://daily.jstor.org/the-slave-roots-of-square-dancing/

பகுப்பு:நடன வகைகள்
இந்தியாவின் ஏழு அதிசயங்கள்

**இந்தியாவின் ஏழு அதிசயங்கள்** (*Seven wonders of India*) குறித்து ஊடகங்கள்  பல்வேறு கருத்துக் கணிப்புக்கள் நடத்தியது. அவற்றுள் பிரபலமானது ''தி டைம்ஸ் ஆப் இந்தியா (2007 ஜூலை) மற்றும் என்டிடிவி 2008-09களில் நடத்திய கருத்துக் கணிப்புகள் ஆகும்.

## டைம்ஸ் ஆப் இந்தியாவின் பட்டியலில் இந்தியாவின் ஏழு அதிசயங்கள்

## குறிப்புகள்

## வெளி இணைப்புகள்
* NDTV's Seven Wonders of India website 
* The Seven Wonders of Incredible India

பகுப்பு:சுற்றுலாத் தலங்கள்
சிதல்துளை

**சிதல்துளை** அல்லது சிறுவாயில் என்பது பாசிகள் மற்றும் பூஞ்சையில் உள்ள முதிா்ந்த வித்திகளை வெளியேற்றும் சிறிய துளை அல்லது திறப்பாகும். இந்த பதம் உயா் தாவரங்களிலும் பயன்படுத்தப்படுகிறது. ஆல், அத்தியில் 
உள்ள சிறப்பு மஞ்சாியில் காணப்படும் துளை இதற்கு எடுத்துக்காட்டாகும். இத்துளை வழியாகத்தான் குளவிகள் உள் நுழைந்து மலாின் மகரந்தச் சோ்க்கைக்கும் இனப்பெருக்கத்திற்கும் உதவுகின்றன.
வலது|thumb|நிலவுடு காளான் எனப்படும் மாிஸ்டோமா கோலிஃபாா்ம் என்னும் பூஞ்சையில் பல சிதல்துளைகள் மூலமாக வித்திகள் வெளியேற்றப்படுகின்றன.

## சான்றுகள்

பகுப்பு:தாவர உடற்கூற்றியல்
பகுப்பு:துப்புரவு முடிந்த கன்னியாகுமரி மாவட்ட ஆசிரியர்கள் தொடங்கிய கட்டுரைகள்
பகுப்பு:தமிழக ஆசிரியர்கள் தொடங்கிய தாவரவியல் கட்டுரைகள்
தேவர்மலை கதிர் நரசிங்கப்பெருமாள் கோயில்

**தேவர்மலை தேவர் முறி கதிர் நரசிங்கப்பெருமாள் கோயில்** தமிழ்நாட்டில் கரூர் மாவட்டம், தேவர்மலை என்னும் ஊரில் அமைந்துள்ள பெருமாள் கோயிலாகும்.

## வரலாறு
இக்கோயில் 14ம் நூற்றாண்டில் விஜயநகர பேரரசின் நாயக்க மன்னர்களால் கட்டப்பட்டது..

## கோயில் அமைப்பு
இக்கோயில் விஜயநகர பேரரசின் கட்டிடகலை பாணியில் கட்டப்பட்டுள்ளது. மூலவர் கதிர் நரசிங்கப்பெருமாள், கமலவள்ளி தாயார் சன்னதிகளும், ஆஞ்சநேயர், பைரவர் உபசன்னதிகளும் உள்ளன. இக்கோயில் தொகுப்புக் கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அல்லாத அறங்காவலர் அமைப்பால் நிர்வகிக்கப்படுகிறது.

## இருப்பிடம்
கரூர் நகாிலிருந்து பாளையம் செல்லும் வழியில் 35 கி.மீ. தொலைவில் உள்ள தேவர்மலையில் கதிர்நரசிங்கப் பெருமாள் கோவில் 700 ஆண்டுகளுக்கு முன்பு விஜயநகர பேரரசின் நாயக்க மன்னர்களால் கட்டப்பட்டது என்பதை கல்வெட்டுகள் மூலம் அறியப்படுகிறது. கரூாிலிருந்து திண்டுக்கல் செல்லும் சாலையில் 30 கி.மீ தொலைவில் பாளையம் உள்ளது.  பாளையத்தில்  இருந்து கிழக்கில்  3 கி.மீ. தொலைவில் குருணி குளத்துப்பட்டி உள்ளது. இதிலிருந்து 2 கி.மீ தொலைவில் தேவர்மலை உள்ளது. பாளையத்திலிருந்து திருச்சி மற்றும் மணப்பாறைக்குச்  செல்லும் பேருந்துகள் தேவர்மலை வழியாகச் செல்கின்றன. ஆரம்பத்தில் தேவர் முறி என்று  அழைக்கப்பட்ட இந்த இடம் இப்போது 'தேவர்மலை' என்று அழைக்கப்படுகிறது. இக்கோயில் காலை 7 மணி முதல் மாலை 6 மணி வரை கோவில் திறக்கப்படும்.

## மோட்ச தீர்த்தம்
தேவர்கள் உருவாக்கிய மோட்ச தீர்த்தம் இக்கோவிலின் சிறப்பம்சம் ஆகும். இது ராமர், சீதாதேவி, லஷ்மணன் மற்றும் அனுமன் சிலைகளுக்கு அருகில் உள்ளது. ஆகாச தீர்த்தம் என்றும் பிரம்ம தீர்த்தம் என்றும்  அழைக்கப்படுகின்ற இத்தீர்த்தத்திலிருந்து எடுக்கப்பட்ட புனித நீருடன் பக்தர்கள் வழிபாடு செய்கின்றனர்.

## தெய்வங்கள்
இக்கோயிலின் மூலவராக கதிர் நரசிங்க பெருமாள் உள்ளார். இறைவி கமலவல்லித் தாயார் ஆவார். லட்சுமி நாராயண பெருமாள், மகாவிஷ்ணு, கருடாழ்வார், ராமானுஜர் மற்றும் பைரவருக்கு தனித்தனி சன்னதிகள் உள்ளன.  வில்வமரம் தல விருட்சமாக உள்ளது.  மூலவர் 'உக்கிரநரசிம்மர்' என்றும் அழைக்கப்படுகிறார். இடதுகாலை மடித்து அமர்ந்த நிலையில் இடது கை அக்வான முத்திரையிலும் வலது கை அபய முத்திரையிலும் உள்ளது. மேல் இரண்டு கைகள் சங்கு மற்றும் சக்கரம் ஆகியவற்றைக் கொண்டுள்ளன. மூன்றாவது கண் ஓர் அாிய வெளிப்பாடு ஆகும்.

## நம்பிக்கை
கமலவல்லித் தாயாரை வணங்கினால் குடும்ப பிரச்சினைகள், மனம் தொடர்பான பிரச்சினைகள், திருமணம் தொடர்பான பிரச்சனைகள் நீங்குவதாகவும் பிரதோசத்தில் 11 முறை கோவிலுக்குச் செல்வதால் நாம் விரும்பும் அனைத்தையும் பெறலாம் என்றும்  நம்பப்படுகிறது. அவ்வாறே மோட்ச தீர்த்தத்தில் நீராடினால் சனி தோசம் நிவர்த்தியாகும் என்று நம்பப்படுகிறது.

## விழாக்கள்
மார்கழி மாதத்தில் கருட சேவை, வைகாசி பிரம்மோற்சவம், வைகுண்ட ஏகாதசி உற்சவம் ஆகியவை இக்கோயிலில் கொண்டாடப்படுகின்ற விழாக்களாகும். சுவாதி நட்சத்திரத்தில் கமலவல்லி தாயாருக்கு சிறப்பு பூசைகள் செய்யப்படுகின்றன. சிறப்புத் திருமஞ்சனம் மற்றும் அலங்காரம் செய்யப்படுகின்றன.  தற்போது கோயிலில் ஒரு நேர  பூசை நடைபெறுகிறது.

## பூசைகள்
இக்கோயிலில் ஒருகாலப் பூசை திட்டத்தின் கீழ் பூசை நடக்கின்றது. பங்குனி மாதம் தேரோட்டம் நடைபெறுகிறது.

## மேற்கோள்கள்

பகுப்பு:கரூர் மாவட்டத்திலுள்ள பெருமாள் கோயில்கள்
செபராங் பிறை

**செபராங் பிறை**; (மலாய்: *Bandaraya Seberang Perai*; ஆங்கிலம்: *City of Seberang Perai*; சீனம்: 威省; ஜாவி: سبرڠ ڤراي‎) என்பது மலேசியா, பினாங்கு மாநிலத்தில் உள்ள ஒரு மாநகரம். பினாங்கு தீவுக்கு எதிரே அக்கரையில் அமைந்துள்ளது. இந்த மாநகரத்திற்கு வடக்கு - கிழக்கு திசைகளில் கெடா மாநிலம்; தெற்கில் பேராக் மாநிலம்; எல்லைகளாகக் கொண்டு உள்ளன.

இந்த மாநகரத்தின் நகர மையம் பட்டர்வொர்த். இதன் உள்ளூர் நிர்வாகத்திற்குப் புக்கிட் மெர்தாஜாம் நகரில் உள்ள செபராங் பிறை மாநகராட்சி பொறுப்பு வகிக்கிறது. முன்பு செபாராங் பிறை ஒரு மாவட்டமாக இருந்தது. ஆனால் 2019 செப்டம்பர் மாதம் 16-ஆம் தேதி செபராங் பிறைக்கு மாநகரம் என தகுதி உயர்த்தப்பட்டது..

2019-ஆம் ஆண்டு நிலவரப்படி, செபராங் பிறை மக்கள் தொகை 946,200 ஆக இருந்தது. அந்த வகையில் மலேசியாவில் இரண்டாவது அதிக மக்கள் தொகை கொண்ட மாநகரமாகவும் மாறியது.

## வரலாறு

19-ஆம் நூற்றாண்டின் முற்பகுதியில் வெல்லஸ்லி மாநிலம் (இப்போது செபராங் பிறை) பிரித்தானிய கிழக்கிந்திய நிறுவனத்தின் மூலம் படிப்படியாகக் கையகப்படுத்தப்பட்டது. 1850-களில் பட்டர்வொர்த் நகரம் 'பிராவின்ஸ் வெல்லஸ்லி' மாநிலத்திற்குள் ஒரு முக்கிய நகரமாக வளர்ச்சியடையத் தொடங்கியது.

## செபராங் பிறை நிலப்பகுதி

மலாயாவின் 1957-ஆம் ஆண்டுச் சுதந்திரத்திற்குப் பின்னர், பல பத்தாண்டுகளாக செபராங் பிறை நிலப்பகுதி, கணிசமான அளவிற்குப் பொருளாதார வளர்ச்சியைக் கண்டுள்ளது.

செபராங் பிறையில் பாரிய தொழில்துறை நிறுவனங்கள் நிறுவப்பட்டுள்ளன. 1974-ஆம் ஆண்டில் பினாங்கு துறைமுகத்தின் முக்கிய நடவடிக்கைகளை பட்டர்வொர்த்திற்கு இடமாற்றம் செய்யப்பட்டது. அதனால் செபராங் பிறை நகரத்தின் பொருளாதாரம் உயர்ந்துள்ளது.

வடக்கு-தெற்கு அதிவேக நெடுஞ்சாலை பினாங்கு பாலம்; மற்றும் பினாங்கு இரண்டாவது பாலம் போன்ற பல முக்கிய திட்டங்களால் செபராங் பிறையின் இணைப்புகளும்; போக்குவரத்துகளின் கட்டமைப்புகளும் எளிதாக்கப்பட்டு உள்ளன. அதனால் இன்று, மலேசியாவின் இரண்டாவது பெரிய நகரமான பினாங்கின் ஒரு பகுதியாகச் சிறப்பு பெறுகிறது.

## சொல் பிறப்பியல்

இன்றைய செபராங் பிறை மாநகரத்தைக் கொண்ட நிலப்பகுதி, முன்னர் காலத்தில் கெடாவின் ஒரு பகுதியாக இருந்தது. 1800-ஆம் ஆண்டில் அந்த நிலப்பகுதி பிரித்தானிய கிழக்கிந்திய கம்பெனியிடம் ஒப்படைக்கப்பட்டது.

பிரித்தானியர் அந்த நிலப்பகுதியை வெல்லசுலி மாநிலம் (*Province Wellesley*) என்று பெயரிட்டனர். 1867-ஆம் ஆண்டில் பிரித்தானிய முடியாட்சியின் காலனியாக மாற்றப்பட்டது.

1797-ஆம் ஆண்டில் இருந்து 1805-ஆம் ஆண்டு வரை ரிச்சர்டு வெல்லசுலி *(Richard Wellesley)* என்பவர் மெட்ராஸ் மாநில ஆளுநராகவும்; வங்காளத்தின் கவர்னர் ஜெனரலாகவும் பணியாற்றியவர். அவரின் நினைவாக, செபராங் பிறைக்கு புரோவின்ஸ் வெல்லசுலி என்று பெயரிடப்பட்டது. செபராங் பிறையின் பழைய பெயர் புரோவின்ஸ் வெல்லசுலி.

## பட தொகுப்பு

படிமம்:Butterworth ferries.jpg|250px|thumb|பட்டர்வொர்த் படகு துறை 
படிமம்:Butterworth railway station.jpg|250px|thumb|பட்டர்வொர்த் தொடருந்து நிலையம்


## மேலும் பார்க்க

* ஜார்ஜ் டவுன் பினாங்கு பெருநகர பகுதி
* பினாங்கு
* பினாங்கு தீவு

## மேற்கோள்கள்

பகுப்பு:மலேசிய நகரங்கள்‎
பகுப்பு:பினாங்கு
பகுப்பு:பினாங்கு மாநிலத்தின் நகரங்கள்‎
ஹசாரிபாக்

**ஹசாரிபாக்**, (Hazaribagh) இந்தியாவின் ஜார்க்கண்ட் மாநிலத்தின் வடக்கு சோட்டநாக்பூர் கோட்டத்தின் அமைந்த ஹசாரிபாக் மாவட்ட நிர்வாகத் தலைமையிடமும், மாநகராட்சியும் ஆகும். ஹசாரிபாக் நகரத்திலிருந்து 17 கி.மீ. தொலைவில்   கசாரிபாக் தேசியப் பூங்கா  உள்ளது.

## பெயர்க் காரணம்

பாரசீக மொழியில் ஹசாரி என்பதற்கு ஆயிரம் என்றும், பாக் என்பதற்கு தோட்டம் என்றும் பொருள். எனவே ஹசாரிபாக் நகரத்தை ஆயிரம் தோட்டங்களின் நகரம் என அழைக்கப்படுகிறது.

## புவியியல்
தாமோதர் ஆற்றின் துணை ஆறான கோனார் ஆறு ஹசாரிபாக் நகரத்தில் பாய்கிறது. ஹசாரிபாக் நகரம் காடுகளால் சூழப்பெற்றது.

## பொருளாதாரம்

### தொழில்
ஜார்க்கண்ட் மாநிலத்தில் தன்பாத்திற்கு பின்னர், இரண்டாவது பெரிய நிலக்கரி சுரங்கங்கள் ஹசாரிபாக்கில் உள்ளது.  கொண்டது. இங்கு வெட்டப்படும் நிலக்கரியைக் கொண்டு தேசிய அனல் மின் நிறுவனம் ஆண்டிற்கு 3,000 மெகா வாட் மின்சாரமும், ரிலையன்ஸ் நிறுவனம் 3,600 மெகா வாட் மின்சாரமும் உற்பத்தி செய்கிறது. மைக்கா சுரங்கங்களும் ஹசாரிபாக்கில் உள்ளது.

## போக்குவரத்து
;தொடருந்து நிலையம்
மூன்று நடைமேடைகள் கொண்ட ஹசாரிபாக் ரோடு தொடருந்து நிலையம் மாநிலத் தலைநகர் ராஞ்சி மற்றும் மாநிலத்தின் பிற நகரங்களையும் இருப்புப்பாதை வழியாக இணைக்கிறது.

;பேருந்து நிலையம் 
ராஞ்சி, கொல்கத்தா, தன்பாத், பாட்னா மற்றும் அருகில் உள்ள நகரங்களுக்கு சாலை வழியாக பேருந்துகள் இயக்கப்படுகிறது.

;வானூர்தி நிலையம் 
*பிர்சா முண்டா வானூர்தி நிலையம்*, ஹசாரிபாக் நகரத்திலிருந்து 96 கி.மீ. தொலைவில் அமைந்துள்ளது.

## மக்கள் தொகையியல்
சதுர கிலோ மீட்டர் பரப்பளவு கொண்ட   ஹசாரிபாக் நகரத்தின் 2011 -ஆம் ஆண்டின் மக்கள் தொகை கணக்கெடுப்பின் படி மொத்த மக்கள் தொகை   1,42,489 ஆகும். அதில் ஆண்கள் 74,132; பெண்கள்  68,357 ஆக உள்ளனர்.  பாலின விகிதம் 100 ஆண்களுக்கு,  922  பெண்கள் வீதம் உள்ளனர்.  சராசரி எழுத்தறிவு பெற்றவர்கள்  1,12,533 (89.36 %) ஆவர்.   ஆண் எழுத்தறிவு  60,840 (92.98 %) ஆகவும்; பெண் எழுத்தறிவு 51,693 (85.44 %) ஆகவும் உள்ளது.  ஆறு  வயதிற்குட்பட்டவர்களின் எண்ணிக்கை 16,555 ஆக உள்ளது.

ஹசாரிபாக் நகரத்தில் இந்துக்கள் 1,06,340 (74.63%)  இசுலாமியர்கள்  28,352  (19.90 %); சமணர்கள் 1,548 (1.09%); கிறித்தவர்கள்  4,575  (3.21 %); மற்றவர்கள்  1.17% ஆக உள்ளனர்.

இந்நகரத்தில் இந்தி, உருது, சந்தாலி, ஹோ மொழிகள் பேசப்படுகிறது.

## மேற்கோள்கள்

## வெளி இணைப்புகள்
* Hazaribag district administration
* Tales of Hazaribagh
* Hazaribagh travel guide
* Incredible Jharkhand 

பகுப்பு:ஜார்க்கண்ட் மாநிலத்திலுள்ள ஊர்களும் நகரங்களும்
பகுப்பு:சார்க்கண்டிலுள்ள மாநகரங்கள்
4-சயனோ-3-(முப்புளோரோமெத்தில்)அனிலின்

**4-சயனோ-3-(முப்புளோரோமெத்தில்)அனிலின்** *(4-Cyano-3-(trifluoromethyl)aniline)* என்பது C8H5F3N2 என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மமாகும். 4-அமினோ-2-(முப்புளோரோமெத்தில்)பென்சோநைட்ரைல் என்ற பெயராலும் இச்சேர்மம் அழைக்கப்படுகிறது. அனிலின் சேர்மத்தின் சயனைடேற்ற முப்புளோரோமெத்திலேற்ற வழிப்பொருளாக இது வகைப்படுத்தப்படுகிறது. சிடீராய்டு அல்லாத ஆண்ட்ரோசனெதிர்ப்பு பைகாலுடமைடு மருந்துவகைப் பொருள் தயாரிக்கும் தொகுப்பு வினைகளில் தொடக்கப் பொருளாக 4-சயனோ-3-(முப்புளோரோமெத்தில்)அனிலின் பயன்படுத்தப்படுகிறது

## மேற்கோள்கள்
.

பகுப்பு:அமீன்கள்
பகுப்பு:அனிலின்கள்
பகுப்பு:சயனைடுகள்
பகுப்பு:நைட்ரைல்கள்
பகுப்பு:புளோரோ அரீன்கள்
அமோனியம் நைட்ரைட்டு

**அமோனியம் நைட்ரைட்டு** *(Ammonium nitrite)* என்பது  NH4NO2 என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். நைட்ரசு அமிலத்தின் அமோனியம் உப்பாகக் கருதப்படும் இவ்வுப்பு தனித்த தூய்மையான நிலையில் உபயோகப்படுத்தப்படுவதில்லை. ஏனெனில் அமோனியம் நைட்ரைட்டு சேர்மம் நிலைப்புத்தன்மை அற்றது. அறை வெப்பநிலையிலும் கூட தண்ணீராகவும் நைட்ரசனாகவும் இச்சேர்மம் சிதைவடைந்து போகிறது.

## தயாரிப்பு

இயற்கையில் அமோனியம் நைட்ரைட்டு காற்றில் தோன்றுகிறது. நைட்ரசன் டையாக்சைடையும்ம் நைட்ரிக் ஆக்சைடையும் சம அளவு ஈர்த்தல் செயல்முறை மூலமாக இதை தயாரிக்க முடியும் .

அமோனியாவுடன் ஓசோன் அல்லது ஐதரசன் பெராக்சைடு சேர்த்து ஆக்சிசனேற்றம் செய்வதன் மூலமாகவும் தயாரிக்கலாம். பேரியம் நைட்ரைடு அல்லது ஈய நைட்ரைடுடன் அமோனியம் சல்பேட்டு அல்லது வெள்ளி நைட்ரைடும் அமோனியம் குளோரைடும் கலந்த கலவை அல்லது அமோனியம் பெர்குளோரேட்டும் பொட்டாசியம் நைட்ரைடும் கலந்த கலவையைப் பயன்படுத்தி வீழ்படிவாக்குதல் மூலமும் அமோனியம் நைட்ரைட்டு தயாரிக்க முடியும். வினையில் உருவாகும் வீழ்படிவு வடிகட்டப்பட்டு கரைசல் அடர்த்தியாக்கப்படுகிறது. தண்ணீரில் கரையக்கூடிய நிறமற்ற படிகங்கள் உருவாகின்றன. ஆனால் சூடுபடுத்தப்பட்டால் அல்லது அமிலத்தின் முன்னிலையில் தண்ணீர் மற்றும் நைட்ரசனாக சிதைவடைந்து விடுகிறது . குறைவான வெப்பநிலையிலும், உயர் pH மதிப்பிலும் அமோனியம் நைட்ரைடடு நிலைத்தன்மையுடன் காணப்படுகிறது. pH 7.0 விற்கு குறைவாக இருக்கும் நிலை ஏற்பட்டால் வெடிக்கவும் நேரிடலாம். அமோனியா கரைசலைச் சேர்ப்பதன் மூலமாக பாதுகாப்பான காரக்காடித்தன்மை சுட்டெண் மதிப்பை நிலைப்படுத்திக் கொள்ளலாம். அமோனியம் நைட்ரைட்டு, அமோனியாவின் விகிதம் கண்டிப்பாக 10% அளவிற்கு அதிகமாக இருக்க வேண்டும். 
 
NH4NO2 → N2 + 2 H2O

## பண்புகள்

60–70 ° செ வெப்பநிலையில் அமோனியம் நைட்ரைட்டு வெடிக்க நேரிடலாம். உலர் படிகநிலையைக் காட்டிலும் அடர்த்தியான நீரிய கரைசலில் கரைந்துள்ள போது இச்சேர்மம் விரைவாக சிதைவடைந்து விடுகிறது.

## மேற்கோள்கள்

பகுப்பு:நைட்ரைட்டுகள்
பகுப்பு:அமோனியம் சேர்மங்கள்
பகுப்பு:ஆக்சிசனேற்றிகள்
ஈய டெட்ராபுளோரைடு

**ஈய டெட்ராபுளோரைடு** *(Lead tetrafluoride)* என்பது ஈயமும் புளோரினும் சேர்ந்து உருவாகும் ஒரு கனிமச் சேர்மமாகும். உருகுநிலை 600 பாகை ̺செல்சியசு வெப்பநிலை கொண்ட இந்த மஞ்சள் நிறத்திண்மம் மட்டுமே அறை வெப்பநிலையில் நிலைப்புத்தன்மை கொண்ட ஈயத்தின் டெட்ரா ஆலைடு உப்பாகும். வெள்ளீய(IV) புளோரைடுடன் ஈயடெட்ராபுளோரைடு சமகட்டமைப்பைக் கொண்டுள்ளது. எண்முகமாக ஒருங்கிணைந்த ஈய சமதள அடுக்குகளால் ஆன படிக அமைப்பைக் கொண்டுள்ளது. இவ்வமைப்பிலுள்ள எண்முகங்கள் நான்கு மூலைகளைப் பகிர்ந்து கொண்டும் இரண்டு விளிம்புகள் பகிர்ந்து கொள்ளப்படாமலும், புளோரின் அணுக்கள் ஒன்றுக்கொன்று மாறுபக்கமாகவும் அமைந்துள்ளன

## மேற்கோள்கள்

 

̺
பகுப்பு:ஈயம்(IV) சேர்மங்கள்
பகுப்பு:புளோரைடுகள்
பகுப்பு:உலோக ஆலைடுகள்
கிளார்க் நட்கிரேக்கர்

**கிளார்க் நட்கிரேக்கர் (Clark's nutcracker,** *Nucifraga columbiana*), சில நாடுகளில் **கிளார்க் காகம்** என்றும், **கிளார்க் மரங்கொத்தி** என்றும் அழைக்கப்படும்,  இது கார்டீடா குடும்பத்தைச் சேர்ந்த ஒரு பாஸிட்டரின் பறவையாகும். இதன்யூரேசிய உறவுப் பறவையான நட்ரக்ராகரை (என் கேரியோகாட்ரட்ஸ்) விட சற்று சிறியது. இது கருப்பு மற்றும் வெள்ளை நிற இறக்கைகள் மற்றும் நடு வால் இறகுகளைத் (வெளிப்புறமாக வெள்ளை இருக்கும்) தவிர, உடல்பகுதி சாம்பல் நிறத்தைக் கொண்டதாக இருக்கும், இதன் கால்கள் கருப்பு நிறமுடையவை. இந்த பறவைக்கு வில்லியம் கிளார்க் என்ற பறவை ஆராய்ச்சியாளரின்  நினைவாக இந்தப் பெயர் சூட்டப்பட்டது. 
thumb|ஒரிகன், ஹூம் மலையில் இறங்கும் கிளார்கின் நட்ரக்கர்

## காணப்படும் பகுதி
இவற்றை மேற்கு வட அமெரிக்காவில் பிரித்தானிய கொலம்பியாவில் இருந்து மேற்கு ஆல்பர்டாவிலும் , பாஜா கலிஃபோர்னியாவின் வடக்கிலும், நியூ மெக்ஸிகோவின் மையத்திலும் காணலாம்.
இவை முதன்மையாக  மலைகளில் 900-3,900 மீட்டர் (3,000-12,900 அடி) உயரமான பகுதிகளில் உள்ள ஊசி இலைக் காடுகளில் காணப்படுகிறன. இனப்பெருக்கக் காலம் தவிர மற்றக் காலங்களில் நட்கிரேக்கர் இரை தேடித் தாழ்வான பகுதிகளை நோக்கிப் பறந்துகொண்டேயிருக்கும். இதற்காக நீண்ட தூரப் பயணம் செய்யும் இது, மெக்சிகோவிலிருந்து அமெரிக்காவின் இலினொய் மாகாணம் வரையிலும்கூட கீழிறங்கிப் பறந்து வரும்.
## உணவு
பைன் மரத்திலிருந்து கிடைக்கும் விதைகளே இப்பறவையின் முதன்மை உணவு ஆகும். கோடைக் காலம் தொடங்கியவுடன் இரை தேடிப் புறப்படும் நட்கிரேக்கர் பறவைகள், பைன் மரத்தின் பழங்களைத் தன் அலகால் சிதைத்து, உடைத்து அதன் விதைகளைச் சேகரித்துக்கொள்கிறன. இவை குளிர் காலம் முழுமைக்கும் தேவையான அளவு விதைகளைச் சேகரித்துக்கொண்டு போய், தன் வசிப்பிடத்தின் அருகே ஓரிடத்தில் 1 முதல் 15 விதைகள் வீதம் கிட்டத்தட்ட 30 ஆயிரம் இடங்களில் ஒரு லட்சம் வரையிலான விதைகளைச் சேமித்து வைத்துவிடும். பைன் மரங்களிலிருந்து விதைகளைப் பிரித்துத் தன் வாயாலேயே, தன் இருப்பிடத்துக்குச் சுமந்து செல்ல வசதியாக இதன் வாயில், நாக்கின் கீழே ஒரு ‘பை’ போன்ற அமைப்பு உள்ளது. இந்தப் பையில் விதைகளின் அளவை பொருத்து 50 முதல் 150 விதைகளைச் சேகரித்துக்கொண்டு பறந்து சென்று தன் இருப்பிடம் அருகே பூமிக்கடியில் குழிகளில் பதுக்கி வைக்கும்.

இவ்வாறு இப்பறவை சேமித்து வைக்கும் விதைகளை மற்ற சில உயிரினங்களும் சாப்பிட்டுவிடும். அதனால் கொஞ்சம் கூடுதலாகவே இவை விதைகளைச் சேமித்து வைப்பதாகப் பறவை ஆராய்ச்சியாளர்கள் சொல்கிறார்கள். இவை குளிர்காலத்தில் சாப்பிட்டது போக மீதியிருக்கும் விதைகள் பூமிக்கு உள்ளேயே புதைந்து கிடக்கும். நல்ல ஈரப்பதமும் வெப்பமும் இருக்குமிடங்களில் இவை முளைத்துப் பெரிய மரங்களாகவும் வளர்ந்துவிடுகின்றன. இவை நல்ல நினைவாற்றல் கொண்டவையாக உள்ளன  9 மாதங்களுக்குப் பிறகுகூட, மூன்று அடி ஆழத்தில் பனியால் மூடி கிடக்கும் விதைகளை இந்த பறவைகளால் எளிதாகக் கண்டுபிடிக்க முடியும்.
## மேற்கோள்கள்

## வெளி இணைப்புகள்
* Clark's nutcracker
* Clark's nutcracker photo gallery VIREO
* Clark's nutcracker  on the Internet Bird Collection
* Clark's nutcracker at All About Birds
* Whitebark Pine Ecosystem Foundation

பகுப்பு:அமெரிக்கப் பறவைகள்
பகுப்பு:பறவைகள்
ராம்நாத் சோப்ரா

**சர் ராம்நாத் சோப்ரா** (*Sir Ram Nath Chopra*, பிறப்பு: ஆகத்து 17, 1882 - இறப்பு: சூன் 13, 1973) இந்திய மருந்தியலின் தந்தை என அழைக்கப்பட்டவர். இந்திய மருத்துவ களஞ்சியம் அமைக்க முனைப்பாக பாடுபட்டவர் பேராசிரியர் ராம்நாத் சோப்ரா.

## இளமைப் பருவம்
வட இந்தியாவில் ராவல்பிண்டியிலிருந்து குடிபெயர்ந்து ஜம்மு காஷ்மீர் மாநிலத்தில் வாழ்ந்து வந்தவா்கள் தோக்கரா குடும்பத்தினா். இக்குடும்பத்தில் 1882 ஆம் ஆண்டு ரகுநாத் சோப்ரா என்பவரின் தலைமகனாகப் பிறந்தார் ராம்நாத் சோப்ரா. ஜம்முவிலும் ஸ்ரீநகரிலும் இவரது பள்ளி வாழ்க்கை தொடங்கியது. ராம்நாத் சோப்ரா பஞ்சாப் பல்கலைக்கழகத்தின் கீழ் லாகூரில் உயர்நிலைக் கல்வி கல்லூரிப் பட்டங்கள் பெற்றார். 1903 ஆம் ஆண்டு இங்கிலாந்து சென்று கேம்பிரிட்ஜ் நகரில் டௌனிங் கல்லூரியில் சேர்ந்து படித்தார். ஏறத்தாழ பத்தாண்டுக் கல்விப் பயணத்தில் அறிவியல் பட்டம் (1905), எல்.ஆர்.சி.பி (LRCP), எம்.ஆா்.சி.எஸ்.(MRCS), எம்.பி(MB), வேதியல் இளங்கலை (BCH) எனப் பட்டங்கள் பெற்றார். 1912 ஆம் ஆண்டு மருந்தியல் உயர்பட்டம் (MD) பெற்றார். இலண்டனில் தூய பர்த்தலோமியெவ் பல்கலைக்கழகத்தில் படித்து வந்த காலகட்டத்தில் இந்திய மருத்துவப் பணித் தேர்விலும் மூன்றாம் மாணவனாக தேர்ச்சி பெற்றார்.

## மருத்துவப் பணி
கிழக்கு ஆப்பிரிக்கா, ஆப்கானிஸ்தான் ஆகிய நாடுகளில் பணிபுரிந்தார். பின்னர் வெப்பப் பிராந்திய மருந்துக் கூடம், கல்கத்தா மருத்துவக் கல்லூரி ஆகிய நிறுவனங்களில் 1921 ஆம் ஆண்டு முதல் மருந்தியல் பேராசிரியராகப் பணியாற்றினார். பின்னாளில் கல்கத்தாவில் வெப்பப் பிராந்திய மருந்துக் கூடத்தின் இயக்குநராகவும் உயர்ந்தார். கீழ்கண்ட துறைகளில் சோப்ரா ஆராய்ச்சிகளை மேற்கொண்டார்.

* வெப்ப பிராந்தியத்திற்கு ஏற்ற மருந்துகள்
* பரிசோதனை மருந்தியல் மற்றும் சிகிச்சையியல்
* மருந்துக்கு அடிமையாதல், உள்நாட்டு மருந்துகள், நச்சு இயல்
* புதிய பரிசோதனை கூடத் தொழில் நுட்பங்கள்
* நோய் கண்டறியும் வழிமுறைகள்

## எழுதிய நூல்கள்
வெப்பப் பிராந்திய மருந்துக் கூடத்தின் வேதியியல் பேராசிரியரான சுதமாய் கோஷ் என்பவரின் நட்புறவில்  
* இந்திய உள்நாட்டு மருந்துகள்
* இந்திய மருந்து மற்றும் நச்சு தாவரங்கள்
* இந்திய மூலிகைகளின் சொல்லடைவு

## பங்களிப்புகள்
* நாகவல்லி அல்லது சர்ப்பகந்தி எனப்படும் இந்திய மூலிகையின் பயனை முதன் முதலில் அறிவித்தார் ராம்நாத் சோப்ரா.
* இந்திய அரசின் விசாரணைக் குழுவின் தலைவராக இந்திய அரசியல் சாசனத்தில் மருந்துச் சட்டம், மருந்தியல் சட்டம் ஆகியன இடம் பெற வலியுறுத்தினார்.
* இவரது முனைப்பினால் அறிவியல் தொழிற்துறை ஆய்வுக்குழுமத்தின் கீழ் ஜம்முவில் பிராந்திய ஆய்வுக்கூடம் உருவானது.
* சோப்ரா குழுவின் அறிக்கையில் தான் **மருந்தியல்** என்ற சொல் முதன்முதலாக இந்திய சாசனத்தில் (1931) அறிமுகமானது.
* ஜெனிவாவில் நடைபெற்ற உலக சுகாதார நிறுவனம் போதை மருந்து ஒழிப்பு நிபுணர் குழுவில் பங்கு வகித்தார்
* 1941 ஆம் ஆண்டு நவம்பர் முதல் கல்கத்தா வெப்பப் பிராந்திய மருந்துக் கூடத்தின் இயக்குநராக செயலபட்டார்.
* ஜம்மு காஷ்மீரில் மருத்துவ பணி மற்றும் மருந்து ஆராய்ச்சி  நிறுவன இயக்குநராக செயல்பட்டார்.
* வாரனாசியிலிருந்து வெளியான இந்திய மருந்து ஆராய்ச்சி சஞ்சை எனும் இதழாசிரியர் குழுவின் தலைவராக இருந்தார்.

## பெற்ற விருதுகள்
# மின்டோ பதக்கம்
# மௌவாத் பதக்கம்
# கோட்டோஸ் பதக்கம்

## மேற்கோள்கள்

பகுப்பு:இந்திய மருந்தியலாளர்கள்
பகுப்பு:சர் பட்டம் பெற்ற இந்தியர்கள்
பகுப்பு:1882 பிறப்புகள்
பகுப்பு:1973 இறப்புகள்
பகுப்பு:இந்திய மருத்துவர்கள்
பகுப்பு:இந்திய அறிவியலாளர்கள்
பகுப்பு:துப்புரவு முடிந்த கன்னியாகுமரி மாவட்ட ஆசிரியர்கள் தொடங்கிய கட்டுரைகள்
ஆர்த்தோ-குமாரிக் அமிலம்

**ஆர்த்தோ-குமாரிக் அமிலம்** *(o-Coumaric acid)* என்பது C9H8O3 என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மம் ஆகும். சின்னமிக் அமிலத்தின் ஐதராக்சி வழிப்பொருளான இச்சேர்மம் ஒரு ஐதராக்சிசின்னமிக் அமிலமாகும். ஆர்த்தோ-குமாரிக் அமிலம், மெட்டா-குமாரிக் அமிலம், பாரா-குமாரிக் அமிலம் என்று மூன்று வகையான மாற்றியன்கள் காணப்படுகின்றன. இவை ஒவ்வொன்றும் பீனைல் தொகுதியில் பதிலீடு செய்யப்பட்டுள்ள ஐதராக்சி குழுவின் இடவமைப்பைப் பொறுத்து வேறுபடுகின்றன. 
வினிகரில் ஆர்த்தோ-குமாரிக் அமிலம் காணப்படுகிறது.

3-(2-ஐதராக்சிபீனைல்)புரோப்பனேட்டு மற்றும் நிக்கோனிடமைடு அடினைன் டைநியூக்ளியோடைடு+ இவற்றிலிருந்து 2-குமாரேட்டு ரிடக்டேசு என்ற நொதி 2-குமாரேட்டை உருவாக்குகிறது. பீனைல் அலானின் வளர்சிதை மாற்றத்தில் இந்நொதி பங்கேற்கிறது. 

## மேற்கோள்கள்

## வெளி இணைப்புகள்
* ''o''-Coumaric acid at www.phenol-explorer.eu

பகுப்பு:ஐதராக்சிசின்னமிக் அமிலங்கள்
பகுப்பு:அரோமாட்டிக் சேர்மங்கள்
பகுப்பு:2-ஐதராக்சிபீனைல் சேர்மங்கள்
பாரதி பாஸ்கர்

**பாரதி பாஸ்கர்** என்பவர் தமிழ்ப் பேச்சாளர். சன் தொலைக்காட்சி நடத்தும் பட்டிமன்ற நிகழ்ச்சியில் பிரபலமானவர். 'வாங்க பேசலாம்' என்னும் சன் தொலைக்காட்சி நிகழ்ச்சியிலும் தொடர்ந்து பங்கேற்று வருகிறார்.

## படிப்பும் பணியும்
அழகப்பர் தொழில்நுட்பக் கல்லூரியில் வேதிப்பொறிஞர் பட்டமும், அண்ணா பல்கலைக்கழகத்தில் வணிக மேலாண்மை முதுகலைப் பட்டமும் பெற்றார். சிட்டி வங்கியில் துணைத் தலைவராகப் பணியாற்றுகிறார்.

## எழுத்துப் படைப்புகள்
கல்கியில்  சிறுகதைகள், தினமணியில் கட்டுரைகள், அவள் விகடனில் 'நீ நதி போல ஓடிக்கொண்டிரு' என்ற தொடர்கட்டுரை ஆகியவற்றை எழுதியுள்ளார். *சிறகை விரி, பற*, *அப்பா என்னும் வில்லன்* போன்ற நூல்களை எழுதியுள்ளார்.

## விருதுகள்
* 2021-கம்பர் விருது

## மேற்கோள்கள்

## வெளியிணைப்புகள்
*  Bharathi Baskar

பகுப்பு:தமிழ்ப் பேச்சாளர்கள்
பகுப்பு:பட்டிமன்றப் பேச்சாளர்கள்
பகுப்பு:வாழும் மக்கள்
மருத்துவப் பழமொழிகளின் பட்டியல்

மருத்துவப் பழமொழிகளின் பட்டியல்:

* அளவுக்கு மி்ஞ்சினால் அமுதமும் நஞ்சு
* அரசமரத்தைச் சுற்றி அடி வயிற்றைத் தொட்டுப்பார்த்தால்
* அரசனை நம்பி புருஷனைக் கைவிட்ட கதையாக
* அஞ்சிபுலன் அடக்கினால் அகிலமும் அடங்கும்
* ஆவாரை  பூத்தால் சாவாரைக் கண்டதுண்டா.
* ஆலை இல்லா ஊருக்கு இலுப்பைப் பூ சர்க்கரை
* ஆலும் வேலும் பல்லுக்குறுதி நாலும் இரண்டும் சொல்லுக்குறுதி
* உடம்பை முறித்துக் கடம்பில் போடு.
* ஓாிதழ்தாமரை உண்ணப் பலனுண்டாம்.
* காலையில் இஞ்சி கடும்பகல் சுக்கு மாலையில் கடுக்காய்.
* சுக்குக்கு மிஞ்சிய மருந்தும் இல்லை. சுப்பிரமணியரக்கு மிஞ்சிய கடவுளும் இல்லை.
* பத்து மிளகு இருந்தால் பகைவன் வீட்டிலும் உண்ணலாம்.
* பசி வந்திடப் பத்தும் பறந்து போகும்.
* பொன்னாங்கண்ணி  மேனியைப் பொன்னாக்கும்.
* மருந்தும் விருந்தும் மூன்று வேளை.
* மாதா ஊட்டாததை மா ஊட்டிவிடும்.
* மருந்து கால் மதி முக்கால்
* மருத்துவன் மருந்து கொடுக்கிறான் குணமாக்குபவன்  இறைவனே.
* முருங்கை உண்ண நொறுங்குமாம் மேகம்.
* முருங்கைக் காய் என்றதும் முறிந்ததாம் பத்தியம்.
* மூலிகை அரைத்தால் மூன்று உலகையும் ஆளலாம்.
* வல்லாரை இருக்க எல்லாரும் சாவதேன்.
* வாழை வாழ வைக்கும்.
* வெங்காயம் உண்பார்க்குத் தன்காயம் பழுதில்லை.

## சான்றுகள்
* மு.பசுமலையரசு, புலவர் "செந்தமிழும் சித்த மருத்துவமும்" சீைத பதிப்பகம், திருவல்லிக்கேணி, சென்னை - 2006.
* பிருத்விராஜ் வர்மா  ப. " தமிழ் நாட்டு மூலிகை மருத்துவம்" சுராபுக்ஸ் பிரைவேட் லிமிடெட், சென்னை - 2004.
* ஆய்வு மாலை, ஓளவைத் தமிழ் ஆய்வு மாநாடு, திருவையாறு.

பகுப்பு:தமிழ்ப் பழமொழிகள்
பகுப்பு:துப்புரவு முடிந்த கரூர் மாவட்ட ஆசிரியர்கள் தொடங்கிய கட்டுரைகள்
கூகூர் குகேஸ்வரர் கோயில்

**கூகூர் குகேஸ்வரர் கோயில்** தமிழ்நாட்டில் திருச்சி மாவட்டத்தில் உள்ள சிவன் கோயிலாகும்.

## அமைவிடம்
இக்கோயில் திருச்சி மாவட்டத்தில் கூகூர் என்னுமிடத்தில் அமைந்துள்ளது. லால்குடி வட்டம், லால்குடி சட்டமன்ற தொகுதி, பெரம்பலூர் பாராளுமன்ற தொகுதி, இந்த ஊர் கல்லணையின் வடக்கு கரையில் அமைந்துள்ளது

பேருந்து வசதி: லால்குடியில் இருந்து ஒரு மணி நேரத்திற்கு ஒரு பேருந்து வசதி உள்ளது. லால்குடியில் ரயில் நிலையம் உள்ளது. சுமார் 32 கிலோமீட்டர் திருச்சி விமான நிலையம் உள்ளது.

## இறைவன், இறைவி
இக்கோயிலின் மூலவராக குகேஸ்வரர் உள்ளார். மூலவர் மேற்கு திசை நோக்கிய நிலையில் உள்ளார். இங்குள்ள இறைவி கல்யாணசுந்தரி ஆவார்.  நவராத்திரி, கார்த்திகை, சிவராத்திரி, ஆண்டுப்பிறப்பு, பொங்கல், பௌர்ணமி நாட்களில் விழாக்கள் இங்கு கொண்டாடப்படுகின்றன.

## அமைப்பு
திருச்சுற்றில் விநாயகர், வள்ளி தெய்வானையுடன் முருகன், சண்டிகேஸ்வரர் ஆகியோர் உள்ளனர். அருகே நவக்கிரக சன்னதி உள்ளது. கிழக்கில் பைரவரும், தெற்கில் தட்சிணாமூர்த்தியும் உள்ளனர்.  இந்த ஊரில் புகழ்பெற்ற ஊர் காவல் தெய்வம் மூங்கில் அடியான் என்ற கருப்பு உள்ளது. இங்கு வேண்டுதல் படி பொதுமக்கள் வித்தியாசமான முறையில் வேட்டை சாறு செய்து சாப்பிடுகின்றனர். ஊரின் மிக முக்கியமான காவல் தெய்வம் பிடாரி அம்மன் ஆகும்.

## மற்றொரு கூகூர்
தஞ்சாவூர் மாவட்டததில் கூகூர் என்ற பெயரில் ஒரு ஊர் உள்ளது. அங்குள்ள கோயில் ஆம்பரவனேஸ்வரர் கோயிலாகும்.

## மேற்கோள்கள்

பகுப்பு:திருச்சிராப்பள்ளி மாவட்டத்திலுள்ள சிவன் கோயில்கள்
தலைவன்கோட்டை

**தலைவன்கோட்டை** என்ற ஊரானது தமிழ்நாட்டில் தென்காசி மாவட்டத்திலுள்ள சிவகிரி வட்டத்தில் மேற்குத் தொடா்ச்சி மலையடிவாரத்தில் அமைந்துள்ளது. மதுரையிலிருந்த 72 பாளையங்களில் தலைவன்கோட்டையும் ஒரு பாளையமாக அங்கீகரிக்கப்படுகின்றது.

## பாளையக்காரா் காலம்
தலைவன்கோட்டைப் பாளையக்காரர்கள் மறவா் குழுவில் கொண்டையன்கோட்டை பிரிவை சாா்ந்தவா்கள். பிற்கால பாண்டிய மன்னா்களின் அவையில் அலுவலா்களாக இருந்ததாக இவா்களின் தோற்றம் பற்றி அறியப்படுகிறது. கி.பி. 1754 - 1762 வரை நெற்கட்டும் சேவலை ஆண்ட பூலித்தேவன் கூட்டணியில் இப்பாளையம் இணைந்தது. இப்பாளையக்காரா்கள் கொல்லம்கொண்டான் பாளையக்காரா்கள் தலைமையில் இணைந்து கலகத்தில் ஈடுபட்டு ஆங்கில நவாப் படையை வென்றது, மற்ற பாளையக்காரா்கள் ஆங்கிலேயருக்கு எதிராகப் புரட்சி செய்ய வழி வகை செய்தது.

1799 ஆம் ஆண்டு நடந்த முதல் பாளையப்போரின் முடிவில் தலைவன்கோட்டையின் பாளையக்காரா் தனது இரண்டு கோட்டைகளையும் 100 படை வீரா்களையும் மேஜா் ஜெ. பேனா்மனிடம் ஒப்படைத்துச் சரணடைந்தார்.

## நிலக்கிழார் காலம்
19 ஆம் நூற்றாண்டில் இப்பாளையம் ஜமீந்தாரிய முறைக்கு மாற்றமடைந்து 3117 மக்கள்தொகையை உள்ளடக்கிய 18 கிராமங்களைக் கொண்டதாக இருந்தது. 1802 ஆம் ஆண்டு நிலத்தீர்வை முறையின்படி சிவானுத்தேவா் என்பவர் ஐந்து கிராமங்களைக் கொண்டிருந்தார்.

இச்சந்ததியில் கடைசி ஜமீந்தார் பட்டத்துடன் இருந்த இந்திரன் இராமசாமி பாண்டியன் உள்ளுா் மற்றும் சுற்று வட்டாரப் பகுதி மக்களால் மதிக்கப்பட்டாா். இந்திரன் இராமசாமி பாண்டியன் 1944 ஆம் ஆண்டு இராமனாத சேதுபதியின் மகளான இளவரசி சிவபாக்கிய நாச்சியாரை மணந்தாா். இத்தம்பதியினர் மூன்று ஆண், இரண்டு பெண் என ஐந்து குழந்தைகளைப் பெற்றனர். இவா்களது வாரிசுகள் தலைவன்கோட்டையில் உள்ளனா். இக்குடும்பத்தினா் தலைவன்கோட்டையைச் சுற்றியுள்ள கோவில்களை குறிப்பாக தாருகாபுரம் மத்தியஸ்தனாா் கோவிலை நிருவகித்து வருகின்றனர்.

## சான்றுகள்
* டாக்டர் ஜே. தியாகராஜன் எழுதிய “தமிழக வரலாறு” பக்கம்-61.
*  

பகுப்பு:தமிழ்நாட்டு வரலாறு
பகுப்பு:பாளையங்கள்
பகுப்பு:தென்காசி மாவட்டத்திலுள்ள கிராமங்கள்
பகுப்பு:துப்புரவு முடிந்த தூத்துக்குடி மாவட்ட ஆசிரியர்கள் தொடங்கிய கட்டுரைகள்
பென்பெரிடால்

**பென்பெரிடால்** (*Benperidol*) என்பது பியூடிரோபீனோன் வழிப்பொருளைச் சார்ந்த ஆற்றல் மிகு மருந்தாகும். இது ஐரோப்பிய சந்தையில் மிகவும் திறன் வாய்ந்த 75 முதல் 100 வரை நிகர்மைத் தன்மை கொண்ட குளோர்புரோமசைன் உடைய உளப்பிணி மருந்தாகும். வேளை  மருந்தளவில் ஹாலோபெரிடால் உடன் ஒப்பிடும் பொழுது இது 150 முதல் 200 விழுக்காடு அதிகத் திறன் வாய்ந்தது ஆகும்.

இது பேதபித்து என்னும் மனப்பித்து நோயைக் குணப்படுத்தும் சிகிச்சையில் மனக்குழப்ப நீக்கியாகச் செயல்படுகிறது. ஆனால் இது சமூக எதிர்ச் செயலினரை நெறிப்படுத்தவும், அதி பாலியல் நாட்டம் உடையவர்களை சமநிலைப்படுத்தவும் பெரிதும் பயன்படுகிறது.

பாலியல் குற்றவாளிகள் தண்டனைக் காலம் முடியும் முன்னரே விடுதலை அடைந்து வெளியில் செல்லும் போது அவர்களை ஆற்றுப்படுத்தவும் சைப்ரோடீரோன் அசிட்டேட்டினைப் போல ஆண்மையூக்கிக்கு எதிரான மருந்தாகவும் பயன்படுத்தப்படுகிறது.

பென்பெரிடால் மருந்து 1961 ஆம் ஆண்டில் கண்டுபிடிக்கப்பட்டது.

## தொகுப்பு

## சான்றுகள்

பகுப்பு:மருந்துகள்
பகுப்பு:கரிம புளோரைடுகள்
பகுப்பு:துப்புரவு முடிந்த வேலூர் மாவட்ட ஆசிரியர்கள் தொடங்கிய கட்டுரைகள்
பகுப்பு:தமிழக ஆசிரியர்கள் தொடங்கிய அறிவியல் கட்டுரைகள்
குப்ரி

**குப்ரி** (Kufri) என்பது இந்தியாவில் இமாச்சல பிரதேச மாநிலத்தில் உள்ள கோடை வாசத்தலம் ஆகும். இந்த மலை கடல் மட்டத்திலிருந்து 7510 அடி உயரத்தில் உள்ளது.

பிரித்தானியர் ஆட்சிக்கு முன்னர் நேபாள மன்னர் ஆளுகைக்கு உட்பட்டு இருந்தது இப்பகுதி. குப்ரி என்றால் ஏரி எனப் பொருள் ஆகும்.
குப்ரி  தேசிய நெடுஞ்சாலை 22 இல் சிம்லா தலைநகரத்திலிருந்து 13 கிலோமீட்டர் தொலைவில் உள்ளது. அரிய விலங்குகள், பறவைகள் கொண்ட ஒரு விலங்கு காட்சிச் சாலையும் உல்லாசப் பூங்காவும் குப்ரி மலையில் உள்ளன.

## சான்றாவணம்
http://www.india.com/travel/kufri/

பகுப்பு:இந்தியாவில் உள்ள மலை வாழிடங்கள்
பகுப்பு:இமாச்சலப் பிரதேச மாநிலத்திலுள்ள ஊர்களும் நகரங்களும்
பகுப்பு:இமாச்சலப் பிரதேசப் புவியியல்